## L’IVC inicia nova temporada a la província de Castelló amb més de 100 activitats culturals durant l’últim trimestre de 2024

*** Álvaro López-Jamar presenta la programació del Teatre Principal, l’Auditori de Castelló, Museu de Belles Arts i Espai d’Art Contemporani de Castelló
* La programació prevista a Castelló incrementa les propostes musicals i reforça les activitats didàctiques**

La Conselleria d’Educació, Cultura, Universitats i Ocupació ha donat a conéixer la programació cultural per a l’últim trimestre de 2024 dels espais que gestiona a través de l’Institut Valencià de Cultura a Castelló de la Plana (Teatre Principal, Auditori de Castelló, Museu de Belles Arts i Espai d’Art Contemporani de Castelló (EACC)).

En l’acte ha participat el director de l’IVC, Álvaro López-Jamar, acompanyat pels directors adjunts d’Arts Escèniques, María José Mora, i de Música i Cultura Popular, Joan Cerveró, amb l’assistència de representants de la societat i cultura castellonenca.

López-Jamar ha destacat que esta és “la primera programació per a la província de Castelló que coordina el nou equip directiu de l’IVC, en la qual s’inclouen més de 100 activitats en l’últim trimestre de l’any incrementant, d’esta manera, la presència de l’IVC a les comarques castellonenques”.

En concret, respecte als espais gestionats per l’IVC de la ciutat de Castelló de la Plana, López-Jamar ha remarcat que la programació “combina el més pròxim, amb propostes procedents de la resta de la Comunitat Valenciana, del país i de l’àmbit internacional, oferint una cultura dirigida a tots els públics, amb un augment de les propostes musicals i un reforç de la programació didàctica”.

La directora adjunta d’Arts Escèniques, María José Mora, ha sigut l’encarregada de donar a conéixer la proposta del Teatre Principal de Castelló, “amb una programació dinàmica composta per peces de creació contemporània, entre les quals es troben clàssics de tots els temps presentats des d’una visió actual, espectacles familiars i propostes de dansa i circ”.

La programació d’abonament inclou huit grans espectacles: *Burro*, amb l’actor Carlos Hipòlit; l’espectacle *Creaviva* amb la premi nacional Rafaela Carrasco; el clàssic *El zoo de vidre*, de Tennessee Williams; la comèdia musical *El novio de España*; la inquietant i premiada obra *L’adversari*, d’Emmanuelle Carrère o *Carmen. Nada de nadie*, amb la reconeguda actriu Mónica López.

Destaquen també les produccions valencianes, com *Maror* de Rodolf Sirera o Valparaíso de l’actor, dramaturg i director valencià Manuel Valls. Així mateix, ja en 2025 arribarà la producció pròpia *La Mancha*, que incorpora activitats de mediació o *La farra*.

Els abonaments del Teatre Principal de Castelló ja s’han posat a la venda en la web de l’IVC i en taquilla, amb preus que van des dels 30 a 100 euros, depenent de la butaca triada.

D’altra banda, el Principal acull també durant este trimestre la celebració de l’octava edició de la ‘Nit del Circ Valencià’ (22 de desembre), amb l’objectiu de donar visibilitat a artistes i companyies circenses valencianes.

La directora adjunta d’Arts Escèniques ha destacat que, a més de la programació d’abonament, “s’obri el teatre durant tota la temporada a altres propostes ampliant l’oferta dirigida a un públic familiar” i es reforça la programació didàctica dirigida a centres escolars.

**Auditori de Castelló, més música**

D’altra banda, el director adjunt de Música i Cultura Popular, Joan Cerveró, ha sigut l’encarregat de desgranar la programació musical de l’Auditori de Castelló, que busca “consolidar la seua identitat com un espai musical i cultural de referència amb una programació de qualitat, plural, vinculat a la societat i que siga sostenible culturalment i econòmicament”.

L’Auditori augmenta notablement l’oferta programàtica durant el trimestre, amb set concerts entre els quals destaquen els dos de l’Orquestra de la Comunitat Valenciana, els noruecs Engegärd Quartet, l’agrupació La Dispersione o l’Orquestra Simfònica de Castelló, que interpretarà la reconeguda Carmina Burana.

A més, la sala simfònica de l’Auditori acollirà també dos concerts de l’Orquestra de València, amb programes dedicats a Bruckner i una ‘Nit de ballets’, que comptarà amb el reconegut pianista Javier Perianes, per a obres de Stravinski, Txaikovski i Khatxaturian. També es posarà en marxa cicles de *jazz*, de música de cambra, contemporània, *world music*, sarsuela o solistes, entre altres propostes.

Dins de l’àmplia programació del trimestre destaquen altres noms com el de Niño de Elche, que actua el 16 de novembre o l’extraordinària veu del tango Sandra Luna, que arriba el 21 d’octubre a la sala de Cambra. També la música en valencià es troba present amb el concert, el 24 d’octubre, de Carles Dénia, que presenta *Mussol*.

Altres veus destacades arriben fins a Castelló de la Plana com les de la cantant nord-americana Sophie Auster. La filla del reconegut escriptor Paul Auster serà la protagonista d’un dels concerts del cicle ‘Íntim\_Actual’ el 3 de novembre.

L’Auditori de Castelló comptarà esta temporada amb una important programació educativa en la qual destaquen activitats programades com ‘Descobrir la música’, ‘Vine a l’assaig’ o ‘Música gran per a públics xicotets’.

**Museu de Belles Arts de Castelló**

Respecte al Museu de Belles Arts, en este trimestre destaca l’exposició ‘Farreras. Sutil Armonia’. A més, la sala vestíbul acollirà la mostra ‘Juan B. Porcar i l’art rupestre’.

La música també serà present a les sales del museu amb els concerts de ‘Les Arts al Belles Arts’, recitals lírics organitzats amb el Centre de Perfeccionament de Les Arts.

Així mateix, el centre continua amb les exitoses activitats infantils com ‘Play Cube’, un espai interactiu per a públic infantil fins a huit anys, entre altres iniciatives.

A més, es presentarà un conjunt de peces de la col·lecció d’arqueologia del Museu restaurades recentment, procedents de les últimes excavacions realitzades pel SIAP de la Diputació de Castelló en els jaciments del Capitell de la Serra d’en Galceran i del Calvari de Montán.

**EACC, 25 anys d’història**

D’altra banda, enguany es commemora el 25 aniversari del naixement de l’Espai d’Art Contemporani de Castelló (EACC), que se celebrarà augmentant el nombre d’activitats.

L’EACC ha inaugurat l’exposició del col·lectiu ‘Chicks on Speed’, que es pot vore fins al 29 de desembre i que està acompanyat de diferents activitats paral·leles entre les quals destaca la recuperació d’Espai Cinema o Espai Sonor, amb actuacions d’artistes com Jay Jay Johanson i altres propostes d’àmbit local, autonòmic i nacional.

L’Espai d’Art acull, així mateix, diferents tallers didàctics i al llarg del curs escolar s’organitzen visites educatives adaptades a l’edat dels alumnes.

**Filmoteca en el Raval i Paranimf**

D’altra banda, l’Institut Valencià de Cultura manté un altre any més la programació de la Filmoteca Valenciana a Castelló a través dels dos espais amb els quals treballa de manera conjunta: el Paranimf de la Universitat Jaume I de Castelló i el Teatre del Raval, en col·laboració amb la regidoria de Cultura de l’Ajuntament de Castelló de la Plana.

Fecha: 18/09/2024